**Приложение № 2**

**Единни изисквания за съставяне и провеждане на втори модул**

**на писмен конкурсен изпит за прием на докторанти**

Вторият модул на писмения конкурсен изпит за прием на докторанти може да бъде проведен в **една от три** алтернативни форми: написване на научно есе, решаване на казус и решаване на практическа задача.

**I. Написване на научно есе**

Научното есе е академичен текст с обоснована и аргументирана защита на теза по значим научен проблем. Характеризира се със следните особености:

• ясно формулирана авторова теза по разглеждания проблем;

• научна аргументация, включваща разглеждането на различни (противоположни) гледни точки;

• свобода в композиционно отношение, но в общата рамка на класическата структура на научен текст: увод (въведение), теза, изложение (аргументация), заключение (изводи);

• логична последователност и свързаност между отделните структурни единици;

• използваната лексика е свързана с основните научни термини в

съответната област;

• възможен е експресивен стил на изложението, но емоционалните и оценъчните съждения се базират на рационални аргументи;

• спазване на нормите на съвременния книжовен български език.

**II. Решаване на казус**

Казусът се използва за комплексна проверка на аналитичното мислене на кандидата и на способността му да интерпретира и прилага към конкретна практическа ситуация научни подходи и знания по различни теми. Като изпитна форма казусът е особено подходящ за оценяване на:

• нетрадиционна интерпретация на проблем;

• алтернативни решения;

• умението за формулиране на изводи, предложения или недостиг на информация, формулиране на нови идеи, ако те не фигурират в предварителните условия;

• умения за избор на нетрадиционни подходи, стратегии, решения;

• умения за преценка на риск, за откриване на противоречия в твърдения, представени като истина.

Като резултат от разработването на един учебен казус кандидатът трябва да оформи решението си в следната структура:

• въведение – какъв е проблемът, връзка с други проблеми, източници, свързани теми и т.н.

• изложение/решение – анализ на проблема и свързаните тематики, методика, ако е нужно, същинско решение, изводи и друга допълнителна информация; изложението може да е разделено на подточки;

• заключение – представлява обобщение, набелязва главните изводи и препоръки.

При оценяването на казуса се отчитат начинът на разсъждение на кандидата, анализът на алтернативи за решение на проблема, познаването на теорията като аргумент в защита на различните позиции, умението за формулиране на изводи.

**III. Решаване на практическа задача**

Практическата задача предполага наличие на формулирана цел, която изисква търсене на решение от кандидат-докторанта по време на изпита. За намиране на решението кандидатът трябва да използва комплексно както теоретични знания, така и практически умения, усвоени при обучението му в ОКС „бакалавър“ или „магистър“. Успешното решаване на задачата изисква от кандидата да може да свързва теоретичната си подготовка с практическите си умения, като прояви гъвкава ориентация и творческо мислене при търсенето и обосновката на предлаганото решение.

Практическата задача има два основни компонента:

(1) условие – предварително указана на кандидата информация относно проблемната ситуация; задава се чрез конкретна детайлизирана словесна и/или числова информационна структура;

(2) цел – очакван резултат, дефиниран в общ план; кандидатът трябва да запълни общата рамка на очаквания резултат с конкретно съдържание чрез намереното решение.

Условието на практическата задача предоставя информация за „даденото“ и „търсеното“, а от кандидат-докторанта се изисква:

(1) да определи подхода за търсене на решение;

(2) да избере подходящ метод за анализ на наличната информация като обоснове този свой избор;

(3) да приложи избрания метод като изведе конкретни резултати имайки предвид спецификата на информационната база и същността на метода (чрез прилагане на притежавани умения и компетенции);

(4) да обясни смисъла на получените резултати като използва знанията си относно проблемната ситуация, характера на наличната информация и познавателната способност на избрания метод.

Използването на практическа задача за установяване на нивото на оперативните знания и практическите умения на кандидат-докторантите позволява едновременно да бъде:

• диагностицирана способността на кандидата да установи пряка кореспонденция между притежаваните теоретични знания в областта на професионалното направление и научната специалност, по която се провежда изпита, и контекста на конкретна проблемна ситуация;

• установено нивото на притежаваните умения и компетенции за прилагане на една или друга методология за анализ на информация от специфичен вид, в даден контекст и конкретно дефинирани условия.

Методиката за оценяване на решението на практическата задача трябва да отчита не само демонстрираните от кандидата фактически знания и умения, но и проявените от него способности за аналитично мислене и коректно интерпретиране на получените конкретни резултати в рамката на решението.